  Виталий Пронин  28-тӥ инвожое, Татарстанысь Балтаси ёросысь Покчи Лозя гуртын усьтӥськиз удмурт егитъёслэн улоскуспо "БиГерд" форумзы. Туэ со огазеяз Удмуртиысь, Татарстанысь, Марий Элысь, Москваысь но Будапештысь 70 егитъёсты. 3 нунал ӵоже форуме лыктэмъёс ужазы быръем орзыя.- Кылем арен ӵошатыса, туэ пыриськисьёслэн лыдзы 2 поллы будӥз, - ужрадэз усьтыкуз вераз форумез радъясь, Татарстанысь удмуртъёслэн автономизылэн огез кивалтӥсез Марина Иванова. - Со возьматэ, ужрадмы адямиослы тунсыко шуыса.3 нунал ӵоже форуме лыктэмъёс ужазы быръем орзыя - творческой, мугорез кыдатон, этноблогинг но дизайн, нош берпуметӥ нуналаз басьтэм тодон-валанзэс ужазы кутӥзы. Кылсярысь, твочествоен вырисьёс пуктӥзы концерт, этноблогингысь егитъёс гожъязы иворъёс пӧртэм кылъёсын вотэс бамъёсы. Ваньзы ӵош ортчытӥзы бадӟым флешмоб.- "БиГерд" 2-тӥ ползэ гинэ ортче ай бере, вераны луэ, со аслаз кузь сюресэзлэн кутсконаз гинэ ай шуыса, - пусйиз Татарстанысь Тӧроезлэн йӧскалык политикая департаментысь кивалтӥсьлэн воштӥсез Евгений Ефимов. - Тӥляд вань луонлыкты огазе люкаськылыны, кыӵе ке тунсыко ужрадъёс, проектъёс малпаны - со туж умой.Евгений Петрович сӥзиз вань люкаськемъёслы азинсконъёс но ужамзэс вотэс пыр эскерыса возёз, шуиз.Елена Рябина  